Rozhodnutie Komisie
z 27. januára 1999,
ktorým sa ustanovujú predbežné zoznamy zariadení tretích krajín, z ktorých členské štáty povoľujú dovoz čriev zvierat
(oznámené pod číslom dokumentu C(1999) 196)
(Text s významom pre EHP)
(1999/120/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na rozhodnutie Rady 95/408/ES z 22. júna 1995 o podmienkach zostavovania, na dočasné obdobie, predbežných zoznamov zariadení tretích krajín, z ktorých sú členské štáty oprávnené dovážať niektoré výrobky živočíšneho pôvodu, produkty rybolovu alebo živé dvojchlopňové lastúrniky, [1] naposledy zmenené a doplnené rozhodnutím Rady 98/603/ES, [2] a najmä na jeho článok 2 ods. 4 a článok 7,
keďže smernica Rady 92/118/EHS, [3] naposledy zmenená a doplnená smernicou 97/79/ES, [4] ustanovuje, že črevá zvierat sa môžu dovážať zo všetkých tretích krajín;
keďže smernica Rady 77/99/EHS, [5] naposledy zmenená a doplnená smernicou Rady 97/76/ES, [6] ustanovuje podmienky produkcie, uvádzania na trh a dovozu vyčistených, solených alebo sušených a/alebo tepelne opracovaných žalúdkov, mechúrov a čriev;
keďže v rozhodnutí Komisie 94/187/ES, [7] naposledy zmenenom a doplnenom rozhodnutím 96/106/ES, [8] boli pre tretie krajiny ustanovené požiadavky na veterinárne podmienky a veterinárne osvedčenie pre dovoz čriev zvierat;
keďže niektoré tretie krajiny doručili Komisii zoznamy zariadení spolu so zárukami, že zariadenia spĺňajú príslušné veterinárne požadavky spoločenstva a že v opačnom prípade sa vývozné aktivity tohto zariadenia do Európskeho spoločenstva pozastavia;
keďže Komisia sa nemohla vo všetkých dotknutých tretích krajinách presvedčiť o tom, či ich zariadenia spĺňajú požiadavky spoločenstva, a o platnosti záruk poskytnutých príslušnými úradmi;
keďže obdobie, počas ktorého mohli členské štáty pokračovať v dovoze čriev zvierat zo schválených zariadení, sa skončí 31. decembra 1998;
keďže po skončení uvedeného obdobia nebude tretím krajinám, ktoré nepredložili zoznamy zariadení v súlade s pravidlami spoločenstva, dovoz čriev zvierat do spoločenstva povolený;
keďže je preto možné v súlade s postupom ustanoveným v rozhodnutí 95/408/ES zostaviť pre niektoré tretie krajiny predbežné zoznamy zariadení produkujúcich črevá zvierat;
keďže však niektoré tretie krajiny nezaslali zoznamy zariadení včas a vyhotovenie zdravotného osvedčenia sa z dôvodu rôznych technických problémov oneskorilo; keďže je preto potrebné poskytnúť, ako prechodné opatrenie, dodatočné obdobie pre dovoz čriev, žalúdkov a mechúrov z týchto tretích krajín, aby sa neprerušil obchod; keďže v tomto prípade musí príslušný úrad dotknutých tretích krajín osvedčiť, že črevá, žalúdky a mechúre boli vyprodukované za primeraných hygienických podmienok;
keďže opatrenia stanovené v tomto rozhodnutí sú v súlade so stanoviskom Stáleho veterinárneho výboru,
PRIJALA TOTO ROZHODNUTIE:
Článok 1
1. Členské štáty povoľujú dovoz čriev zvierat zo zariadení uvedených v prílohe k tomuto rozhodnutiu.
2. Dovoz čriev zvierat naďalej podlieha veterinárnym ustanoveniam spoločenstva prijatým inde.
Článok 2
Na prechodné obdobie do 31. marca 1999 povoľujú členské štáty dovoz čriev, žalúdkov a mechúrov zo zariadení tretích krajín, ktoré nie sú obsiahnuté v zozname uvedenom v prílohe, ale pre ktoré príslušný úrad tretej krajiny osvedčí, že črevá, žalúdky a mechúre boli vyprodukované za primeraných hygienických podmienok.
Článok 3
Toto rozhodnutie sa bude uplatňovať od 1. januára 1999.
Článok 4
Toto rozhodnutie je adresované členským štátom.
V Bruseli 27. januára 1999